《题罗玉庵行乐》
明代·何巩道

君不见南山之下麜鹿，月明静饮霜天瀑。又不见沧江之鹤唳饮飞，秋风吹下神仙屋。

微物区区亦出尘，何况昂藏一伟人。生平倜傥好奇节，握符说剑如有神。

山河破碎天梦梦，新亭血泪风前冻。先生一旦冠黄冠，飘然不作仪天凤。

年踰七十未龙钟，养成颜色似花红。十年不到玄都观，抱来归去何从容。

玄都观里当时住，红尘扑面人来去。种桃道士今寂寥，刘郎去后花无语。

独倚寒岩百尺松，须眉飞入丹青中。我也题诗未识面，长松之下闻其风。

作者简介：明末清初广东香山人，字皇图。明诸生。入清不仕。诗多故国之思。有《樾巢稿》。